Russiese opposisieleier kort ná tuiskoms in hegtenis geneemAlexei Navalny in 2019. (Foto: Alexander Zemlianichenko/AP) Die Russiese opposisieleier en aktivis Alexei Navalny is Sondag sowat ’n uur ná sy aankoms in Rusland op die lughawe in Moskou in hegtenis geneem. ’n Verhoor is Maandagoggend inderhaas by ’n Russiese polisiestasie gehou in ’n poging om sy aanhouding te verleng. Navalny, ŉ teenkorrupsie-ondersoekbeampte en een van pres. Wladimir Poetin se vernaamste en mees uitgesproke kritici, het dié verhoor as “ŉ onreg” bestempel. Intussen het die Verenigde Nasies se menseregtekantoor sy skok oor die opposisieleier se inhegtenisneming uitgespreek en versoek dat hy onmiddellik vrygelaat word. Die Russiese owerhede voer aan Navalny het sy vonnisvoorwaardes oortree deur in die buiteland te bly nadat hy in September uit ’n hospitaal in Berlyn ontslaan is. Navalny is in Augustus verlede jaar vermoedelik vergiftig en het die afgelope vyf maande in Duitsland behandeling ondergaan. Die kantoor van Michelle Bachelet, die VN se hoë kommissaris vir menseregte, het Maandag weer versoek dat ŉ onpartydige ondersoek na Navalny se vergiftiging gelas word. Dít nadat Bachelet in September verlede jaar reeds vir ’n “deeglike, deursigtige, onafhanklike en onpartydige ondersoek” gevra het. “Die aantal gevalle van vergiftiging of ander vorme van geteikende sluipmoorde die afgelope twee dekades op huidige of voormalige Russiese burgers, hetsy in Rusland of in die buiteland, is diep ontstellend.” Sy het ook kritiek gelewer op die owerhede se versuim om oortreders verantwoordelik te hou en geregtigheid vir die slagoffers of hul gesinne te laat seëvier. “Navalny was duidelik iemand wat staatsbeskerming nodig gehad het al was hy ŉ politieke doring in die regering se vlees. Dit is nie goed genoeg om bloot te ontken dat hy vergiftig is nie,” het Bachelet gesê. Maroela Media het vroeër berig Navalny is vermoedelik met die dodelike senumiddel Novichok vergiftig. Novichok is dieselfde soort gif wat die voormalige spioen Sergei Skripal en sy dogter destyds in Engeland ingekry het. Die pa en dogter het dié aanval wonderbaarlik oorleef. Navalny dring sedert die voorval daarop aan dat die aanval op hom deur Rusland se hoofveiligheidsagentskap, die Federale Veiligheidsdiens (FSB), in opdrag van Poetin uitgevoer is. Die Kremlin ontken dié aantyging.